DA Den Europæiske Unions Tidende C 369/16

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 369/14

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»ARANCIA ROSSA DI SICILIA«

EF-Nr.: IT-PGI-0117-0998-15.05.2012

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område —  Bevis for oprindelse —  Produktionsmetode —  Tilknytning — ☒ Mærkning —  Krav i nationale bestemmelser —  Andet

2. Type ændring(er):

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Varebeskrivelse:

— I forordning (EU) nr. 543/2011 er fastsat minimumsværdier for forholdet opløselige faste stoffer/organiske syrer. Med denne forordnings ikrafttræden blev det nødvendigt at tage de værdier, der tidligere var angivet i varespecifikationen, op til fornyet overvejelse. For de tre sorter fastsættes derfor en minimumsværdi på 8 for forholdet opløselige faste stoffer/organiske syrer.

— Varespecifikationen udvides til at omfatte appelsiner i størrelsessorteringen 5-10, som udelukkende må anvendes til fremstilling af saft og friskpresset juice. Disse appelsiner har samme organoleptiske egenskaber som større appelsiner, men er på grund af deres størrelse særlig velegnet til at blive presset.

3.2. Mærkning:

— Der indføres en tolerance med hensyn til mærkning af forpakket frugt. At nogle af frugterne i en pakning ikke er blevet forsynet med det lille klæbemærke skyldes anvendelsen af automatiske mærkningsmaskiner, som ikke kan påsætte mærket på frugter, der ligger yderst i kasserne, eller mærkets manglende klæbeevne der gør, at det ikke kan sidde fast på frugtens overflade.

— Det præciseres, at frugter i størrelsessorteringen 5-10 er undtaget fra kravet om mærkning af hver enkelt frugt. Ved fremstillingen af saft og friskpresset juice kan klæbemærket forstyrre presningsprocessen. De små mærker kan sætte sig fast på frugtpressens enkelte dele og forsinke eller blokere arbejdsgangen.

ENHEDSDOKUMENT

RÅDETS FORORDNING (EF) Nr. 510/2006

»ARANCIA ROSSA DI SICILIA«

EF-Nr.: IT-PGI-0117-0998-15.05.2012

BGB ( X ) BOB ( )

1. Betegnelse:

»Arancia Rossa di Sicilia«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »Arancia Rossa di Sicilia«

Den beskyttede geografiske betegnelse »Arancia Rossa di Sicilia« er forbeholdt følgende sorter, som dyrkes som rene sorter i den østlige del af regionen Sicilien, jf. punkt 4:

— Tarocco og følgende kultivarer heraf: Tarocco Comune, Tarocco Galice, Tarocco Gallo, Tarocco dal Muso, Tarocco Nucellare 57-1E-1, Tarocco Nucellare 61-1E-4, Tarocco Catania og Tarocco Scirè

— Moro, con le seguenti cultivar: Moro Comune, Moro di Lentini og Moro Nucellare 58-8D-1

— Sanguinello og følgende kultivarer heraf: Sanguinello Comune, Sanguinello Moscato, Sanguinello Moscato Nucellare 49-5-3, Sanguinello Moscato Nucellare 49-5-5 og Sanguinello Moscato Cuscunà.

»L'Arancia Rossa di Sicilia« skal på markedsføringstidspunktet udvise følgende egenskaber:

»Arancia Rossa di Sicilia« — Tarocco: — Diameter: mindst 73-84 mm — Mindste størrelsessortering: 5 — Form: omvendt ægformet eller kugleformet med en mere eller mindre udtalt udbulet stilkende (lang eller kort »snude«) — Skrælfarve: orangefarvet med mere eller mindre kraftigt granatæblefarvede flader, med meget glat overflade — Frugtkød: ravfarvet med mere eller mindre rødlig marmorering afhængig af produktionsområde og høstperiode — Saftfarve: blodrød på grund af vandopløselige pigmenter (anthocyaniner) i frugtkødet og i skrællen — Forholdet opløselige faste stoffer/organiske syrer: ikke under 8,0 — Sukkerindhold i saften: minimum 10 g/100 ml.

»Arancia Rossa di Sicilia« — Moro: — Diameter: mindst 70-80 mm — Mindste størrelsessortering: 6 — Form: kugleformet eller æggeformet — Skrælfarve: orange, i retning af vinrød på den ene side af frugten — Frugtkød: gennemgående mørk vinrød farve, temmelig syrlig — Saftfarve: blodrød på grund af tilstedeværelsen af vandopløselige pigmenter (anthocyaniner) i frugtkødet og i skrællen — Forholdet opløselige faste stoffer/organiske syrer: ikke under 8,0 — Sukkerindhold i saften: minimum 10 g/100 ml.

»Arancia Rossa di Sicilia« — Sanguinello: — Diameter: mindst 70/80 mm — Mindste størrelsessortering: 6 — Form: kugleformet hos kultivarerne »Sanguinello Moscato« og »Sanguinello Moscato Cuscunà« — Skrælfarve: mere eller mindre kraftig granatæblefarvet med en let ru overflade — Frugtkød: ravfarvet med mere eller mindre rødlig marmorering afhængig af produktionsområde og høstperiode — Saftfarve: blodrød på grund af vandopløselige pigmenter (anthocyaniner) i frugtkødet og i skrællen — Forholdet opløselige faste stoffer/organiske syrer: ikke under 8,0 — Sukkerindhold i saften: minimum 9 g/100 ml.

»Arancia Rossa di Sicilia« bestemt til forarbejdning til juice og saft Appelsiner, hvis størrelse ligger mellem minimumsstørrelsen for de enkelte sorter og størrelsessorteringen 10 (mindst 60 mm i diameter), må udelukkende anvendes til fremstilling af juice og saft. Med undtagelse af minimumsdiameter og minimumsstørrelse forbliver alle øvrige krav, som er gældende for de enkelte sorter, uændrede.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle trin i produktionen af »Arancia Rossa di Sicilia« indtil høsten af produktet skal udelukkende foregå i det geografiske område, der er anført i punkt 4.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Ved markedsføringen af produktet »Arancia Rossa di Sicilia« skal mindst 80 % af frugterne være forsynet med et klæbemærke med betegnelsen »Arancia Rossa di Sicilia«.

For appelsiner af en størrelse mellem den foreskrevne minimumsstørrelse for de enkelte sorter og størrelsessorteringen 10 (mindst 60 mm i diameter), som er bestemt til fremstilling af friskpresset juice og saft, foreskrives ikke mærkning af hvert æble. I alle tilfælde gælder, at der på pakninger og emballage, herunder også på net og lignende emballagetyper, med tydelige og uudslettelige bogstaver, som tydeligt adskiller sig fra andre oplysninger, skal være anført betegnelsen »Arancia Rossa di Sicilia«, umiddelbart efterfulgt af sortsangivelsen (Tarocco, Moro eller Sanguinello).

Lige neden under skal der stå »indicazione geografica protetta« (beskyttet geografisk betegnelse).

4. Præcis afgrænsning af det geografiske område:

»Arancia Rossa di Sicilia« produceres i den østlige del af Sicilien, der egner sig til dyrkning af pigmenterede appelsiner og udgøres af:

— Provinsen Catania: Catania, Adrano, Belpasso, Biancavilla, Caltagirone, Castel di Judica, Grammichele, Licodia Eubea, Mazzarrone, Militello Val di Catania, Mineo, Misterbianco, Motta Sant'Anastasia, Palagonia, Paterno', Ramacca, Santa Maria di Licodia og Scordia

— Provinsen Siracusa: Lentini, Francofonte, Carlentini con la Frazione di Pedagaggi, Buccheri, Melilli, Augusta, Priolo, Siracusa, Floridia, Solarino og Sortino

— Provinsen Enna: Centuripe, Regalbuto og Catenanuova.

5. Tilknytning til det geografiske område:

5.1. Det geografiske områdes egenart:

Produktionsområdet for »Arancia Rossa di Sicilia« kendetegnes ved høj solindstråling om dagen, lave nattemperaturer på grund af vindstrømme fra vulkanmassivet Etna samt en ringe nedbørsmængde. I dette område findes det optimale dyrkningsmiljø for sorterne Sanguinello, Tarocco og Moro, så de kan frembringe et produkt af høj kvalitet.

5.2. Produktets egenart:

Frugterne med den beskyttede geografiske betegnelse »Arancia Rossa di Sicilia« er kendetegnet deres sødlige smag og skrællens og frugtkødets stærke farve. Særlig eftertragtet er frugtkødet med dets varierende kraftige rødlige marmorering, der ved presningen giver saften den blodrøde farve.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Dyrkningen af citrusfrugter på Sicilien er en ældgammel tradition, som kan føres tilbage til det arabiske herredømme. I bakkeområdet og sletten omkring vulkanmassivet Etna har der i tidens løb udviklet sig højt specialiserede dyrkningsteknikker.

På grund de kraftige temperaturudsving i området får frugterne således et højt indhold af sukker og anthocyanpigment, der giver appelsinerne en meget flot ydre farvning, en karakteristisk sødlig smag og frugtkødet en kraftig farve. Sorterne Sanguinello, Tarocco og Moro har gennem århundrederne udviklet sig i tæt samspil med dyrkningsmiljøet. »Arancia Rossa di Sicilia« er et lysende eksempel på den tætte sammenhæng mellem klimatiske betingelser og produktets egenskaber. Således får de pågældende appelsinsorter, når de dyrkes under andre klimatiske betingelser, ikke den særlige farve og de specifikke organoleptiske egenskaber, der har givet produktet »Arancia Rossa di Sicilia« dets høje anseelse.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Arancia Rossa di Sicilia« i Gazzetta Ufficiale della Repubblica Italiana (det italienske statstidende) nr. 67 af 20. marts 2012.

Varespecifikationen kan ses i sin fulde ordlyd på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til webstedet for det italienske ministerium for landbrug, fødevarer og skovbrugspolitik (http://www.politicheagricole.it) og klikke på »Qualità e sicurezza« (øverst til højre på skærmen) og herefter på »Disciplinari di Produzione all’esame dell’UE«.

(1) EUT L 93 af 31.3.2006, s. 12.